DECIZIA (UE) 2022/785 A COMISIEI

din 17 mai 2022

de aprobare a planului de performanță al rețelei revizuit pentru a treia perioadă de referință a sistemului de performanță al cerului unic european (2020-2024)

[notificată cu numărul C(2022) 3022]

(Numai textul în limba engleză este autentic)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul de punere în aplicare (UE) 2019/317 al Comisiei din 11 februarie 2019 de instituire a unui sistem de performanță și de tarifare în cadrul cerului unic european și de abrogare a Regulamentelor de punere în aplicare (UE) nr. 390/2013 și (UE) nr. 391/2013 (1), în special articolul 19 alineatul (3),

întrucât:

(1) În temeiul articolului 10 alineatul (5) din Regulamentul de punere în aplicare (UE) 2019/317, administratorul de rețea trebuie să elaboreze planul de performanță al rețelei, care face obiectul evaluării de către Comisie în conformitate cu articolul 19 alineatul (2) din regulamentul de punere în aplicare respectiv.

(2) Administratorul de rețea a prezentat inițial Comisiei un proiect de plan de performanță al rețelei pentru a treia perioadă de referință („PR3”), la 1 octombrie 2019. Din cauza modificării circumstanțelor în urma pandemiei de COVID-19, care a avut loc după prezentarea proiectului de plan de performanță al rețelei, Comisia nu a finalizat evaluarea planului respectiv. Măsurile excepționale pentru PR3 adoptate de Comisie ca răspuns la pandemia de COVID-19, prevăzute în Regulamentul de punere în aplicare (UE) 2020/1627 al Comisiei (2), impun administratorului de rețea să elaboreze și să prezinte Comisiei, până la 1 octombrie 2021, un proiect revizuit de plan de performanță al rețelei pentru PR3.

(3) În conformitate cu articolul 19 alineatul (1) din Regulamentul de punere în aplicare (UE) 2019/317 și cu articolul 3 alineatul (5) din Regulamentul de punere în aplicare (UE) 2020/1627, administratorul de rețea a elaborat un proiect revizuit de plan de performanță al rețelei pentru PR3 (3), care a fost aprobat de consiliul de administrare a rețelei instituit prin Regulamentul de punere în aplicare (UE) 2019/123 al Comisiei (4). Administratorul de rețea a prezentat Comisiei proiectul revizuit de plan de performanță al rețelei la 30 septembrie 2021.

(4) În temeiul articolului 19 alineatul (2) din Regulamentul de punere în aplicare (UE) 2019/317, Comisia, asistată de organismul de evaluare a performanței, a evaluat proiectul revizuit de plan de performanță al rețelei pe baza criteriilor stabilite în anexa V la regulamentul respectiv. Evaluarea respectivă a arătat că proiectul revizuit de plan de performanță al rețelei îndeplinește criteriile în cauză.

(5) Prin urmare, este oportună aprobarea de către Comisie a versiunii finale a planului de performanță al rețelei revizuit pentru PR3, astfel cum a fost elaborată de administratorul de rețea și transmisă Comisiei la 30 septembrie 2021,

ADOPTĂ PREZENTA DECIZIE:

Articolul 1 Se aprobă planul de performanță al rețelei revizuit pentru a treia perioadă de referință a sistemului de performanță al cerului unic european (2020-2024), prezentat de administratorul de rețea la 30 septembrie 2021.

Articolul 2 Prezenta decizie se adresează Eurocontrol, în calitate de administrator de rețea (5).

Adoptată la Bruxelles, 17 mai 2022. Pentru Comisie Adina VĂLEAN Membru al Comisiei

(1) JO L 56, 25.2.2019, p. 1.

(2) Regulamentul de punere în aplicare (UE) 2020/1627 al Comisiei din 3 noiembrie 2020 privind măsurile excepționale pentru a treia perioadă de referință (2020-2024) a sistemului de performanță și de tarifare din cadrul Cerului unic european luate în contextul pandemiei de COVID-19 (JO L 366, 4.11.2020, p. 7).

(3) Revised Network Performance Plan of the Network Manager for the third reference period 2020-2024 of the performance scheme (Planul de performanță al rețelei revizuit al administratorului de rețea pentru a treia perioadă de referință, 2020-2024, a sistemului de performanță), publicat pe site-ul web al cerului unic al UE (https://webgate.ec.europa.eu/eusinglesky/node_en)

(4) Regulamentul de punere în aplicare (UE) 2019/123 al Comisiei din 24 ianuarie 2019 de stabilire a normelor de punere în aplicare a funcțiilor rețelei de management al traficului aerian (ATM) și de abrogare a Regulamentului (UE) nr. 677/2011 al Comisiei (JO L 28, 31.1.2019, p. 1).

(5) Decizia C(2019)3228 a Comisiei din 6 mai 2019.